Data was extracted from:https://www.infomed.co.il/drugs/ocrevus-ocrelizumab/

המומחים של
Info
med
מסבירים:
אוקרליזומאב (אוקרוואס) הוא חומר פעיל בתרופה שמיועדת לטיפול ב
טרשת נפוצה
ראשונית מתקדמת (PPMS) וטרשת נפוצה התקפית (RMS). זהו הטיפול הראשון שאושר למהלך פרוגרסיבי, מתקדם של המחלה, המאופיין בהחמרה מתמדת בתפקוד הנוירולוגי, בלי קשר להתקפים. בנוסף משמשת התרופה כאפשרות טיפולית נוספת לצד הטיפולים שכבר קיימים.
הפחתת פעילות המחלה בהקדם האפשרי, בכל צורות הטרשת הנפוצה, על מנת להאט את התקדמות המוגבלות של החולה היא מטרה חשובה בטיפול.
הטיפול באוקרליזומאב מסייע להפחית את תסמיני המחלה ומקטין את שכיחות ההתקפים. הוא גם מאט את החמרת המוגבלות והנכות שגורמת טרשת נפוצה ומקטין את הסימנים לפעילות המחלה במוח (נגעי MRI).
אוקרליזומאב הוא נוגדן חד-שבטי מסוג אימונוגלובולין 1G המתמקד בתאי דם לבנים מסוג B  החיוביים ל-CD20. אלה תאים המעורבים ביצירת תהליכי דלקת בטרשת נפוצה.  אוקרליזומאב פועל על התאים האלה, וגורם להרג תאי B, באופן סלקטיבי. הפחתת מספרם במערכת החיסון, מפחיתה את מעורבותם ביצירת תהליכים דלקתיים, מפחיתה את הרס המיאלין (חומר בידוד ותמיכה) בתאי העצב וכתוצאה מכך מפחיתה את הסיכון להתלקחויות בטרשת ואת התגובה האוטואימונית, כחלק מהתקדמות המחלה. זוהי מחלה כרונית, שאינה ניתנת לריפוי, אך התרופה מאפשרת שליטה טובה יותר בהתקדמות המוגבלות.
צילום: Shutterstock
מידע על התרופה
אופן נטילת התרופה
עירוי תוך ורידי, שניתן ע"י צוות רפואי.
תדירות וזמן נטילה
מינון התחלתי של אוקרליזומאב: מנה ראשונה 300 מ"ג ומנה נוספת של 300 מ"ג אחרי שבועיים. לאחר מכן, יינתן העירוי פעם בשישה חודשים, במינון תחזוקתי של 600 מ"ג.
מומלץ שמטופל יקבל 100 מ"ג של מתילפרדניזולון וחומר אנטי-היסטמיני כחצי שעה לפני עירוי אוקרליזומאב על מנת להפחית את תדירות וחומרת התגובה שעלולה להתפתח בעקבות העירוי. הרופא עשוי לשקול גם מתן תרופה נוספת מפחיתת חום (כמו פרצטמול).
טווח המינון
מבוגרים: שתי המנות ההתחלתיות 300 מ"ג; מנות תחזוקה 600 מ"ג כל שישה חודשים. העירוי מתבצע בקצב איטי, שיכול להשתנות בהדרגה בהתאם להוראות הרופא ולתגובת המטופל, והוא עשוי להימשך שעתיים או שלוש וחצי שעות ויותר.
תחילת ההשפעה
רמות תאי B יורדות בתוך 14 ימים אחרי מתן העירוי של אוקרליזומאב (אוקרוואס).
משך ההשפעה
רמות תאי B יורדות בתוך 14 ימים אחרי מתן העירוי של אוקרליזומאב (אוקרוואס).
מנה שנשכחה
אם המטופל לא קיבל את ה
עירוי
במועד המתוכנן, יש לתת את התרופה בהקדם האפשרי ולא לחכות לטיפול הבא. יש לתזמן את הטיפולים הבאים כך שיתבצעו כל שישה חודשים לאחר העירוי שניתן באיחור. ההפרש בין הטיפולים לא יפחת מחמישה חודשים.
הפסקת התרופה
אין להפסיק את הטיפול באוקרליזומאב מבלי להיוועץ ברופא.
מינון עודף
אוקרליזומאב ניתן בעירוי על ידי הצוות הרפואי, לכן לא סביר לקבל מינון עודף מהתרופה.
אחסון
יש לשמור את התרופה בקירור 2-8 מעלות, באריזתה המקורית על מנתץ להגן על התרופה מאור.
אזהרות
תזונה
אין קשר בין התרופה למזון.
אלכוהול
אין בעיות ידועות.
נהיגה
אין בעיות ידועות.
הריון
אין להשתמש באוקרליזומאב בהריון או במהלך תכנון הריון מבלי להיוועץ ברופא. נשים בגיל הפוריות צריכות להשתמש באמצעי מניעה בזמן הטיפול ושישה חודשים לאחר סיום הטיפול באוקרליזומאב.
הנקה
בטיחות השימוש בהנקה לא הוכחה. לא מומלץ.
תינוקות וילדים
התרופה אינה מיועדת לילדים ומתבגרים מתחת לגיל 18.
קשישים
בטיחות התרופה בקבוצת גיל זו לא נבדקה.
סיכון ממנת יתר
נמוך
סיכון מפיתוח תלות
נמוך
תופעות לוואי
תופעות הלוואי השכיחות מופיעות בתגובה למתן העירוי וכן זיהומים: דלקות בדרכי הנשימה, זיהומי עור והרפס.
ממחקרים מבוקרים עולה כי עלול להימצא שיעור גבוה יותר לממאירות, לרבות סרטן השד, בקרב אנשים שטופלו באוקרליזומאב. יש לבצע סקירה ומעקב לפי קווים מנחים.
שילוב אוקרליזומאב (אוקרוואס) עם תרופות ממשפחת הקורטיזון, תרופות מדכאות חיסון או כאלה שפועלות לשינוי התגובה החיסונית (Immune-Modulating) עלול לגרום להגברת הדיכוי של המערכת החיסונית.
פרטי תגובה עם תרופות אחרות
חשוב לשים לב:
לא מומלץ לקבל חיסונים המכילים
וירוסים
או חיידקים חיים ומוחלשים במהלך הטיפול באוקרליזומאב. לכן, יש להשלים, במידת האפשר, את כל החיסונים לפחות 2-4 שבועות לפני תחילת הטיפול בתרופה, בהתאם לסוג החיסון. כמו כן, יש לעבור בדיקת סקר ל
דלקת כבד
מסוג B  על מנת לשלול מחלה פעילה.
רצוי ליידע את הרופא אם המטופל סובל מאלרגיה.
אוקרליזומאב אינו מיועד למטופלים מתחת לגיל 18 שנים.
אין להשתמש באוקרליזומאב ( Ocrelizumab ) במקרים הבאים:
אין להשתמש באוקרליזומאב אם קיימת רגישות לחומר הפעיל או למרכיבים נוספים שבתרופה, או שהמטופל פיתח תגובה מסכנת חיים בעירוי קודם של התרופה. אין להשתמש בתרופה זו במטופלים החולים בדלקת כבד נגיפית מסוג B.
במקרה של זיהום פעיל יש לדחות את מתן הטיפול עד להחלמה.
יש לרשום תרופות רק על פי ההתוויות של משרד הבריאות
המידע נלקח בין היתר מעלונים רפואיים ובכל מקרה אינו מחליף התייעצות
יש לרשום תרופות רק על פי ההתוויות של משרד הבריאות
המידע נלקח בין היתר מעלונים רפואיים ובכל מקרה אינו מחליף התייעצות עם רופא